पापा से कहा-मुझे मार डालो, पढ़ाई-खेल सब छूटा; गुड़िया बनाकर कमाती पैसे, पाई शोहरत
तमिलनाडु के कोयंबटूर में रहने वालीं राधिका एजे को हड्डियों की दुर्लभ बीमारी है।  इस विपरीत स्थिति में भी उन्होंने अपनी एक अलग पहचान बनाई। वह पुराने अखबारों से गुड़िया बनाती हैं जो देश-विदेश में खूब बिकती हैं। 
‘कौन कहता है कि आसमां में छेद नहीं हो सकता, जरा एक पत्थर तो तबीयत से उछालो यारो।’ यह लाइनें तमिलनाडु के कोयंबटूर में रहने वालीं राधिका एजे पर बिल्कुल सटीक बैठती हैं।
उन्होंने साबित कर दिया कि जिंदगी में भले ही कितनी मुश्किलें आएं, असंभव कुछ नहीं है।
बचपन से उन्हें हड्डियों की दुर्लभ बीमारी है। परिवार वाले कभी उन्हें बिस्तर पर बिठाते तो कभी कुर्सी पर क्योंकि वह देर तक एक जगह नहीं बैठ सकतीं। बैठती हैं तो फ्रैक्चर का खतरा बढ़ जाता है। अब वह छड़ी के सहारे थोड़ा बहुत चलती हैं। इस विपरीत स्थिति में भी उन्होंने अपनी एक अलग पहचान बनाई।
वह पुराने अखबारों से गुड़िया बनाती हैं जो देश-विदेश में खूब बिकती हैं।
‘ये मैं हूं’ में आज जानिए 23 साल की राधिका एजे का सफर:
12 साल की उम्र तक 7 बार सर्जरी झेली
मुझे हड्डियों की दुर्लभ बीमारी है। हड्डी बढ़ने से पहले ही उसमें फ्रैक्चर हो जाता है। 5 साल की उम्र में मुझे पैर में पहला फ्रैक्चर हुआ। इस उम्र में ही मेरी पहली सर्जरी हुई। सर्जरी के लगभग 9 महीने के बाद उसी पैर में मुझे दोबारा फ्रैक्चर हो गया। इस तरह हर बार हड्डी टूटती और मेरी सर्जरी होती। 12 साल की उम्र तक मेरी 7 बार सर्जरी हो चुकी थीं। डॉक्टर ने मुझे वॉकर या वीलचेयर पर चलने को कहा।
मेरा बचपन बिस्तर पर लेटकर या कुर्सी पर बैठकर या अस्पतालों के चक्कर काटने में बीता।
बीमारी ने बचपन छीना 
एक आम बच्चे की तरह मुझे स्कूल जाने का मौका ही नहीं मिला। जबकि मैं पढ़ना चाहती थी। मेरी बीमारी ने मेरा बचपन छीन लिया। इस बीमारी की वजह से मेरा कद 4 फुट ही रह गया।
पापा फैक्ट्री में काम करते हैं और मां घर में सिलाई का काम करतीं।
वह जैसे-तैसे मेरा इलाज कराते। मां कपड़े सिलाई करतीं और मैं बिस्तर पर बैठे दूर खिड़की से बच्चों को खेलते देखती। मेरा बहुत मन करता था कि मैं उनकी तरह दौड़ूं, उनके साथ खेलूं। लेकिन मेरी तमन्ना अधूरी ही रह गई।
आस पड़ोस के लोग अपने बच्चों को मेरे पास भेजते तक नहीं थे। मुझे बहुत बुरा लगता। मैं बहुत रोती भी थी लेकिन हालात के सामने मजबूर थी।
आगे बढ़ने से पहले पोल के जरिए बताएं अपनी राय:
पापा को कहा मुझे मार दो
जब एक बच्चा अपने बचपन से ही दूर रहे, छोटी-सी उम्र में 7 ऑपरेशन झेले तो आप सोच सकते हैं कि वह जीवन से कितना निराश होगा। मैं भी जिंदगी से हताश--निराश हो गई थी। खुद की किस्मत को कोसती रहती। बात-बात पर रोना आता। मैं डिप्रेशन में चली गई थी।
अगर मैं एक जगह घंटों बैठती तो भी फ्रैक्चर हो जाता। इससे दर्द होता था, लेकिन सर्जरी के बाद और भी दर्द होता। मुझे उस दर्द से डर लगने लगा था।
दर्द, अस्पताल का माहौल और बार-बार हो रही सर्जरी ने मुझे इतना परेशान कर दिया था कि मैं मरना चाहती थी। एक दिन मैंने पापा को कह भी दिया कि मुझे मार दो। मैं जीना नहीं चाहती।
मम्मी-पापा भी मुझे लेकर परेशान रहते। वह मुझे बस ठीक देखना चाहते थे।
18 साल तक A,B,C तक नहीं आती थी
18 साल तक मुझे एबीसी तक नहीं आती थी। बीमारी के कारण पढ़ाई पीछे छूट चुकी थी। लेकिन मेरी पढ़ने की बहुत इच्छा होती क्योंकि मेरे साथ के सभी बच्चे स्कूल जाते थे। 13 साल की उम्र में मुझे एक सरकारी स्कूल में एडमिशन मिला।
मैं 3 महीने तक वहां गई लेकिन ज्यादा देर तक बैठा नहीं जाता था। जितनी देर स्कूल चलता, घर का कोई सदस्य वहीं मेरे पास रहता। इसके बाद मैंने होम स्कूलिंग यानी घर पर बैठकर पढ़ाई शुरू की। 12वीं में एक स्कूल जॉइन करने की कोशिश की तो स्कूल ने एडमिशन देने से मना कर दिया। लेकिन फिर भी मैंने हिम्मत नहीं हारी। पिछले साल ही मैंने हाउस स्कूलिंग से 12वीं पास की है।
बचपन से आर्ट एंड क्राफ्ट का शौक था
मुझे आर्ट एंड क्राफ्ट बचपन से पसंद था। टीवी पर जब कोई इस तरह का प्रोग्राम आता तो मैं उसे शौक से देखती। ऐसा करके मैं खुद को बिजी तो रखती ही थी, साथ ही मुझे खुशी भी मिलती। 2019 में मैंने डॉल बनानी शुरू की। एक दिन मेरे भाई के एक दोस्त ने उसे एक वीडियो भेजा। उस वीडियो में गुड़िया बनाई जा रही थी। भाई ने मुझे वो दिखाया तो मैंने भी अफ्रीकन गुड़िया बनानी शुरू की। इस गुड़िया में चेहरे पर आंख, नाक, कान नहीं बनाने पड़ते।
भाई के दोस्त ने ही मेरी डॉल्स को एक एग्जीबिशन में डिस्प्ले किया।
मैंने पुराने अखबारों से गुड़िया बनाकर उनके वीडियो यूट्यूब पर पोस्ट करने शुरू किए। भाई ने इन डॉल्स को फेसबुक और इंस्टाग्राम पर शेयर करना शुरू किया। मेरी डॉल्स को देख लोगों ने मुझे ऑर्डर देने शुरू कर दिए। 20 साल की उम्र में मैं कमाने लगी थी।
3000 से ज्यादा गुड़िया बना चुकी हूं
मैं अभी तक 3000 से ज्यादा गुड़िया बना चुकी हूं। शायद ही दुनिया में इतनी संख्या में किसी ने हाथों से डॉल बनाई हों। एक गुड़िया को तैयार करने में मुझे 4 घंटे लग जाते हैं।
शुरुआत भले ही मैंने अफ्रीकन डॉल बनाने से की थी लेकिन आज मैं ट्रेडिशनल इंडियन, ट्राइबल, फैमिली हर तरह की गुड़िया बनाती हूं। यही नहीं मैंने अपनी गुड़िया को डॉक्टर और वकील का रूप भी दिया। भारत समेत आज मेरी गुड़िया अमेरिका, ऑस्ट्रेलिया, श्रीलंका जैसे देशों में भी खूब बिक रही हैं।
गुड़िया बनाने के दौरान दुनिया की सोच से हुई रुबरु
मैं कभी सोसायटी की सोच से रूबरू नहीं हुई थी। मुझे रंगभेद का कोई अंदाजा नहीं था। मैं पहले सभी गुड़िया काले रंग की बनाती थी। मुझे कुछ क्लाइंट्स ने डॉर्क की जगह गोरे रंग की गुड़िया बनाने के ऑर्डर दिए।
तब मुझे समझ नहीं आया कि इन्हें ऐसा स्किन टोन क्यों चाहिए। मैंने भाई से यह सवाल पूछा कि लोगों को काला रंग क्यों नहीं पसंद आता तो भाई ने बताया कि यह लोगों की सोच है। उन्हें काले रंग से ज्यादा गोरा रंग अच्छा लगता है।
पेरेंट्स ने मेरी वजह से भाई को साइकिल नहीं दिलाई
मैं एक लोअर मिडल क्लास फैमिली से हूं। पेरेंट्स का सारा ध्यान मुझ पर होता। मां सारा समय मुझे घर पर संभालती और पापा जैसे तैसे इलाज के लिए पैसे जुटाते।
मुझे ये सब बिल्कुल अच्छा नहीं लगता था। मेरी वजह से मेरे भाई को वो सहूलियत नहीं मिली जो मिलनी चाहिए थी। इलाज पर खर्चा बहुत होता है इसलिए भाई को पेरेंट्स साइकिल तक नहीं दिलवा पाए थे।
पेरेंट्स को डर लगता था कि उनके बाद मेरा क्या होगा
मेरी हालत को देख मां-पापा बहुत दुखी रहते थे। जहां मेरी उम्र के बच्चे पढ़ लिखकर नौकरी कर रहे थे, मैं घर पर बैठी हुई थी। पेरेंट्स को हमेशा चिंता सताती रहती थी कि अगर वो नहीं रहे तो मेरा क्या होगा?
लेकिन जब से मैंने गुड़िया बनाने का काम और कारोबार शुरू किया, तब से वह चिंतामुक्त हो गए हैं। उन्हें अब पता चल गया है कि उनके ना रहने पर भी मैं अपने गुजारे लायक तो कमा ही लूंगी।
आत्मनिर्भर बनना बहुत जरूरी है। एक वक्त था जब लोग मुझसे दूर रहते थे लेकिन आज वही लोग मेरी तारीफ करते हैं। मैंने सीख लिया है कि चाहे कितना मुश्किल वक्त क्यों न आ जाए, हिम्मत कभी नहीं हारनी चाहिए। बीमारी ने मुझे तोड़ा लेकिन हिम्मत और परिवार के साथ से आज मेरी खुद की पहचान है। मेरे पेरेंट्स को मुझ पर गर्व है। 